Hidroelectrica a anunțat că Barajul Izvorul Muntelui, unul dintre cele mai mari din Europa, este în perfectă siguranţă după seismul produs joi dimineață în județul Neamț.
"În data de 28 martie 2024, în regiunea Moldova, judeţul Neamţ, s-a produs un cutremur cu intensitatea de 3,2 ml, înregistrat la orele 8:36 de către instalaţia de monitorizare seismică din Barajul Izvorul Muntelui, obiectiv aparţinând Hidroelectrica. În urma verificărilor efectuate de către personalul responsabil cu urmărirea comportării construcţiilor împreună cu personalul de exploatare, nu s-au constatat pagube la instalaţiile, echipamentele sau construcţiile aferente barajului", se menţionează într-un comunicat al Hidroelectrica.
Conform sursei citate, personalul de specialitate al Hidroelectrica desfăşoară activităţi de urmărire, măsurare şi interpretare a datelor, nefiind constatate abateri şi modificări peste limitele normale.
"Precizăm că instalaţia de măsurare a seismelor proprie Hidroelectrica face parte din reţeaua naţională în administrarea INFP, contribuind astfel la creşterea preciziei de înregistrare a cutremurelor", precizează sursa citată.
Barajul Izvorul Muntelui are o înălţime de 127 de metri, o lungime de 435 de metri şi o lăţime maximă la bază de 119 de metri, fiind cel mai mare baraj de greutate de pe râurile interioare ale României şi al treilea dintre cele mai înalte baraje din ţară. De asemenea, este al nouălea baraj de greutate ca înălţime din Europa. În anul finalizării sale, respectiv 1961, era al patrulea baraj de greutate ca înălţime din Europa.